Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 584

e) Önmagunk „dekorálása” 2 óra Testfestés. Öltözködés. Diavetítés osztályszinten. A világ különféle részein megtalálható, növényi festékekre épülő testdíszítő eljárások és motívumok közös tanulmányozása. Személyes benyomások megfogalmazása. Egyéni alkotó munka. Hennatetoválás tervezése fiatal nő vagy férfi részére színes növényi tinta és vékony ecset használatával. A motívumok közös füzetbe való beragasztása. Egyéni gyűjtőmunka és csoportos feldolgozás. Divatos öltözeteket bemutató képek kivágása fiataloknak szóló színes magazinokból. A képek csoportosítása néhány szempont szerint (pl. férfi vagy női; sportos, hétköznapi vagy alkalmi ruha). Az azonos csoportban sorolt képek felragasztása egyegy tablóra. Választható önkéntes munka. Egész alakos, egyszerű világos ruhájú fényképek készítése az osztály tanulóiról. Az egyes képek kinyomtatása két példányban, fekete-fehérben mindenki számára. Ékszerek. Egyéni tervezőmunka. Az előzőleg készül fényképek saját „öltöztető babaként” való használata. Egy-egy olyan, az egyéni ízlésnek megfelelő sportos, illetve alkalmi öltözet tervezése, amilyet ki-ki szívesen viselne, ha nem kellene arra gondolni, hogy mennyi az ára. A figurák „felöltöztetése” a ruhákba ragasztással, majd a képek sorba állítása a terem falán mint képzeletbeli kifutón. Diavetítés osztályszinten. Régi egyiptomi zománcékszereket, népvándorlás kori germán és magyar csatokat és ékszereket, európai koronaékszereket, különféle természeti népek díszeit és mai modern ékszereket ábrázoló képek nézegetése. Beszélgetés osztályszinten. Mi a közös a bemutatott ékszerekben? Vajon miért fontos az embereknek minden korban és a világ minden részén, hogy ékszerekkel díszítsék magukat? Ki milyen fajta ékszereket visel szívesen? Választható kiegészítő tevékenység. Nyakláncra fűzhető tűzzománc medálok tervezése és elkészítése.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes